MTN eis nou vergoeding van Nigerië | Netwerk24
MTN eis nou vergoeding van Nigerië
Nigerië se prokureur-generaal het sy magte oorskry toe hy geëis het dat MTN $2 miljard se belasting betaal, voer die selfoonmaatskappy in hofstukke aan, berig Bloomberg.
Nigerië se vlag in die vorm van die landkaart. Grafika: Mapsof.net
MTN het 'n hofaansoek in die federale hooggeregshof in Nigerië gebring om die prokureur-generaal en die Sentrale Bank van Nigerië te keer om beslag te lê op enige bates of sy bankrekeninge te bevries. Die bank eis $8 miljard wat glo onwettig landuit geneem is.
In die hofstukke beskuldig MTN die prokureur-generaal daarvan dat hy 'n ongemagtigde proses begin het wat "onbillike en matelose skade" aan die maatskappy se reputasie veroorsaak het.
MTN eis nou nagenoeg $5,5 miljoen se skadevergoeding en 'n verdere R2,75 miljoen vir regskoste.
MTN se aandeelprys het met meer as 'n derde geval sedert die krisis in Augustus ontstaan het.
Dit kom boonop net twee jaar nadat MTN $1 miljard se boetes betaal het omdat hy intekenare nie behoorlike geregistreer het nie.
Intussen berig TechCentral dat die Suid-Afrikaanse regering bereid sou wees om MTN in sy Nigeriese stryd by te staan. Siyabonga Cwele, minister van telekommunikasie en posdienste, sê hulle is die heeltyd in gesprek met die maatskappy. "Hulle sal ons sê wanneer hulle wil hê ons moet ingryp."